ለምሳ ወደ ቤት ስሄድ እግረ መንገዴን የመልእክት ሣጥኔን ከፍቼ ነበር። ካገኘኋቸው ሦስት አንቦልኮች አንዱን የላከልኝ የመድኅን ድርጅት ነው። የሚጽፍልኝ በዓመት አንድ ጊዜ ሲሆን መድኅኑም ለመኖሪያ ቤቴ ሽፋን ይሰጣል። ታዲያ የላኩልኝን የዓመታዊ ዝርዝር ፖሊሲዎች ማሳወቂያ እና በርካታ ገጾች የያዘ ማብራሪያ ሳገላብጥ አንድ ነገር ወደ አእምሮዬ መጣ። "ለካስ አገር ሰላም ብዬና ደረቴን ነፍቼ የምወጣውና የምገባው በነዚህ ሁሉ መካከል ነው?"።
እንዲህ ይላልና!
"ምንም ሳይነካው በድንገት ቢናድ ወይም ቢደረመስ፣ በእሣት ወይም በመብረቅ ቢቃጠል፣ በዐውሎ ነፋስ ወይም በረዶ ቢወድም፣ በፍንዳታ ወይም በከተማ አቀፍ ዐድማ/ ረብሻ ቢጎዳ፣ አውሮፕላን ቢወድቅበት ወይም መኪና ጠርምሶት ቢገባ፣ በጢስ ቢታፈን ስርቆት ቢፈጸም ወይም በዘራፊ ቢበረበር፣ የሆነ ነገር ቢወድቅበት፣ በረዶ፣ አመዳይ ወይም መስታወታማ ግግር መሸከም አቅቶት እረብ ቢል፣ የውኃ ወይም የእንፋሎት ቧንቧ ገንፍሎ ቢያጥለቀልቀው፣ በድንገት ወይም በአደጋ ቤቱ ቢሰነጠቅ፣ ቢኮማተር፣ ንቃቃት ቢይዘው ወይም ቢያብጥ፣ በአሣተ ገሞራ ፍንዳታ እና ባልተጠቀሱ መሰል አደጋዎች ካለበት ቢታጣ ቤትህን እንጠግናለን ወይም መልሰን እንገነባለን፤ ቆሻሻና ግብስብሱን እናስወግዳለን። ዛፎችን፣ ተክሎችንና ሌሎች ዕፅዋትን እንቆርጣለን። ንብረትህን ያሸሸህና የመለስክበትን ወጭ እንተካለን። የእሣት አደጋ ጣቢያውን ክፍያም እንዲሁ።
ነገር ግን በመሬት መንሸራተት፣ በውኃ መጥለቅለቅ፣ በጦርነት ወይም በኒውክሌር አደጋ ቤትህ ቢፈርስ ወይም ቢቃጠል አንተው ሆነ ብለህ ብታወድመው ወይም መንግሥት ቢያፈርሰው በጥቅሉም በነዚህ ምክንያቶች ቤትህ ቢጎዳ ወይም ቢወድም እኛ የለንበትም"።
የመድህን ድርጅቱ ባለሙያዎች በጻፉልኝ ደብዳቤ ላይ አዲስ ነገር አላስተማሩኝም። በአንድም በሌላም ጊዜ የማነሣና የምጥላቸውን ማዕበሎች ነው የተረኩልኝ። ግን ሁሉን በአንድ ሰብስበውና አሥረው በአንድ ገጽ ሰትረው ሲያቀርቡልኝ ችግሮቹን ትልቅ ተራራ አሳከሏቸው። ማስፈራትን ጨመሩባቸው። ማን ያስጥላል እንግዲህ? ይህኔ ነው "እግዚአብሔር ቤትን ካልጠበቀ ጠባቂ በከንቱ ይተጋል" የሚለው ቃል ወደ ልቤ የመጣው!
ደግሞም የባለ ማመልከቻው ልቅሦ ገና አሁን ገባኝ። አዎን ሰውየው ለምን እንዳለቅሰ ከሁለት አሥርት በኋላ በራልኝ። ምን ነበር የባለ ማመልከቻው ልቅሦ? አዎን በደርጉ ዘመን ተበዳዩ ለቀበሌ ማመልከቻ እንዲጽፍለት የተማረው ሰው ዘንድ ይሄዳል። የተለመደውን አገርኛ ሰላምታ ከሰጠ በኋላ የመጣበትን ነግሮ ጎረቤቶቹ ያደረሱበትን አሳዛኝና ተከታታይ በደል ይተርክለታል። ጸሐፊው በበኩሉ ጊዜ ወስዶና አሳምሮ ቅደም ተከትልም አስይዞ አቤቱታውን ያሰፍርለታል። ነገሩ የመጣው በጣቱ ይፈርምበት ዘንድ ሲያቀርብለት ነው። ተበዳዩ እንዲህ ይላል። " ሳታይ አትጠጣ፣ ሳታነብ አትፈርም!" ነውና ይህንን ከማድረጌ በፊት ይነበብልኝ ሲል ጥያቄ አቀረበ። ንባቡ አስቡ የመጻፍን ያህል ጉልበት እንደማይጠይቅ በማጤን ይመስላል ጸሐፊው ብዙም ሳያንገራግር ድምፁን ከፍና ዝቅ እያደረገ ሊያነብለት ይጀምራል። ግን አላስጨረሰውም። ተበዳዩ ኡ ኡ ብሎ አለቀሰ። ተግ ሲልለት ጸሐፊው ምን እንዳስለቀሰው ጠይቆት ነበር። ተበዳዩም "ለካ ይህንን ሁሉ ችዬ ነው የምኖር?" ብሎ መልሶለታል። አዎን በደሉ አዲስ ባይሆንም በጽሑፍ መልኮ ተቀናብሮ ሲቀርብ ግን የኑሮውን አስከፊነት አሳየው። እናም ባለ ማመልከቻው አለቀሰ።
እኔም ከአደጋ ቀጥሎ አደጋ ማሰለፋቸውን እያደነቅሁ እያንዳንዱን በተራ እያደቀቅሁ እንዲህ አስተነተንኩ።
ምንም ሳይነካው በድንገት ቢናድ ወይም ቢደረመስ ብሎ ነው የሚጀምር። ገና ከጅማሬው "ምንም ሳይነካው" ብሎ ነገር ምንድነው? እንኳን ቤትን ያህል ግዙፍ ነገር መናኛዋ ጉንዳን እንኳ መሬት ይዛ ትሄድ የለም እንዴ? ይህንን ሲሉኝ ምን ዐይተው ነው? ወይስ ቤቱ ሲገነባ አብሮ የተቀበረ ነገር አለ? ደግሞስ መናድና መደርመሱ ምነው ተራራቁ? እንግዲህ ከገባኝ መናድ ማለት ከላይኛው ደርብ አንሥቶ ወደ መካከል ከመካከል ደግሞ ወደ ምድር ቤቱ አንዱ ባንዱ ላይ ተከነበለ ማለት መሰለኝ። መኝታ ቤቴ የሆነ የሚከብድ ነገር አስቀምጠዋል ማለት ነው ወይም በቤቴ ትይዩ ያለው ዛፍ በዚህ ዓመት እንደሚገነደስ አውቀዋል? እሺ ይሄ እንኳ ይሻላል እንበል ሁለተኛው እኮ አያድርስ ነው! ከላይ ሲናድ የሰማ ሰው ከሥር ሮጦ ለወሬ ነጋሪ ተረፈ እንበል። "ትረፊ ያላት ነፍስ" አይደል የሚለው የአገሬ ሰው። ግን መደርመስ ከሆነ ግን ከሩቁ የሚያየው ሰው እንኳ "ተ" ብሎ ሳይጨርስ ነው ቤቱ ራሱ "ሰ" ሠርቶ "ተደረመሰ" የሚያሰኘው። እኔ የምለው ተወልጄ ያደግሁባት ከተማ ውስጥ የተከሰተውን የቆሼ መደርመስ ሰምተው አንተም ከዚያው ነህ ሊሉኝ ፈልገው ይሆን? ወይስ የኔ ቤት የጦር መሣሪያ ማከማቻ ነው? ይልቅ ባለፈው ዓመት ሴራሊዮን ውስጥ የጭቃ መደርመስ ተከስቶ እንደነበር እናውቃለን። እነዚህ ሰዎች ከላይ ሸክላ አሳይተውኝ ውስጡን በጭቃ ይሆን እንዴ የሠሩት። ወይ የአሜሪካን ጭቃ!
በእሣት ወይም በመብረቅ ቢቃጠል አሉ ደግሞ? አልናድ ወይም አልደረመስ ካለ የሚንድና የሚደረምስ ይምጣ ነው ነገሩ? እሺ ቆይ እሣቱ መቼም ሁሌ በታሪክ የምንሰማው ነው እንበል። በአሜሪካ ታሪክ ውስጥ እሣት አዲስ አይደለም። ጭራሽ ድፍረታቸው ይገርማል። "ታላቁ የቺካጎ የእሣት ቃጠሎ" ይሉታላ። አሁን ማን ይሙት የእሣት ታላቅ አለው? "ፍሎሪዳ የምትጀመረው ከጃክሰንቪል ነው" የሚለውን አባባል እያኘክሁ ለሥራ በሄድኩም ጊዜ የነገሩኝ አንድ ታሪክ እሣት ነው። ግንቦት 3 ከአንድ ኩሽና የተነሣ እሳት መጀመሪያ አጠገቡ ወዳለ የፍራሽ ፋብሪካ ቀስ በቀስም ወደ መላ ከተማይቱ በመዛመቱ ትልቅ ውድመት አስከትሏል ብለውኛል። ዘማቹ እሳት በስምንት ሰዓት ዕድሜ ከ2,000 የሚበልጡ ቤቶችን አመድ አድርጎና ሰባት ሰዎች ገድሎ 10,000 ነዋሪዎችን ለጎዳና አዳር ዳርጓል። ነበልባሉን ከጆርጂያ ጢሱን ደግሞ ከራሌ (ኖርዝ ካሮላይና) ሆነው ያዩ ተመልካቾች "በ1901 የተነሣው ትልቅ እሣት" ብለውታል። የመልሶ ግንባታው ታሪክ ሲነሣ ግን የጃክሰንቪል ሰዎች መሐንዲስ ሔንሪ ጆንን በክብር ያስታውሱታል። እኔ ታላቅ የምለው እሣቱን ሳይሆን ጆንን ነው።
ምን የምንሰማው ብቻ የምናየውም ነው ደግሞ እንበል። ከዚህ በቅርቡ የገጠመኝን አንድ ሌላ ምሳሌ ልስጥ። ቤታችን ከትንሹ ልጄ ት/ቤት 6.4 ማይሎች ወይም 10.2 ኪ.ሜ ይርቅ ነበር። እሱን ይዘን ለመመለስ በተለምዶ "ፎር ኮርነርስ" ከሚባለው አካባቢ ዋናውን ጎዳና እንደያዝን ወደ ሰማይ የሚትጎለጎል ጥቁር ጢስ በርቀት ተመለከትኩ። ዐይኔን በመንገዴ ላይ ማድረግ ስላለብኝ ያንን ለርሱ አሳየሁትና "ስቀርበው ንገረኝ፤ ወደዚያ ታጥፈን ምን እንደሆነ እናጣራለን" አልኩት። የጆርጂያን ጎዳና ስይዝ እየተጠጋነው መጣን። የዊተኑን ቤተ መጻሕፍት ወደ ቀኝ ትቼ ወደዚያ ያደርሰኛል ባልኩት ቅርብ ስላች ላይ ስታጠፍ ወደቦታው የሚያመራ የእሳት አደጋ መከላከያ መኪና ስላየሁ ተከትየው ቤሪ ጎዳና ላይ ቆምኩ። አሸልባ የነበረችውን ትልቋን ልጄንም ቀሰቀስናት። እናም ግዙፉን ቤት ያለ ይሉኝታ የሚያኝከውን እሳት በተንቀሳቃሽ ስልክ ቀረጽነው። አጋጣሚውን ተጠቅሜ የመርከበኝነቴን ዘመን የኋሊት እያስታወስኩ እሳት እንዴት ይነሣል፤ ለመከላከልስ ምን ማድረግ ይገባናል የሚል አጭር ትምህርት ለታዳጊዎቹ ሰጠኋቸው።
ሥራውን ለሠራተኞች ለቅቀን ለመመለስ ስንንደረደር ደግሞ እንዲህ ጸለይን። "ጌታ ሆይ፣- እነሆ ይህን የሚንቀለቀል እሳት ዐይተናል። እኛ ቱሪስቶች አይደለንም። በዚህም አንዝናናም። እናም እንዲህ እንለምንሃለን። በዚህ እሳት ወጥመድ የተያዙ ካሉ እንዲወጡ እርዳቸው። እሳቱ እንዳይበረታና የግለሰቦቹን ንብረት ሙሉ በሙሉ እንዳያወድም እንለምንሃለን። ይልቁንም ይህ እሳት ወደ አቅራቢያው ቤቶች እንዳይዛመት እንማፀናለን። የእሳት አደጋ ሠራተኞችን፤ የአንቡላንስ ሾፌርና ረዳቶችን እንዲሁም ፖሊሶችን እጃቸውን አበርታ። ይህን ሁሉ በመስማማትና በኢየሱስ ስም ጸለይን። አሜን!"
ሁሉም የየራሱ ድርሻ አለው ስንል በመንገድ ላይ ውይይታችን ከልጆቼ ጋር ተስማምተናል። የእሳት አደጋ መኪናው ሊያጠፋ ይጥራል። አንቡላንሱ የተጎዱ ሰዎችን ወደ ሕክምና መስጫ ጣቢያዎች ያግዛል። ፖሊሶች ደግሞ መንገድ ዘግተው ያንን እያመቻቹ እሳቱ እንዴት ተነሣ የሚለውን ሙያዊ ምርመራ ያካሂዳሉ። የእኛ ድርሻ ደግሞ መጸለይ ነበር። በፈረሰው ቅጥር በኩል የቆምንላቸው እንዲያ ነው። አዳናቂዎችና አዳማቂዎች ልንሆን አልተመደብንማ!
በበነጋው ማለዳ ያገኘሁት ወሬ ይህ ነበር።
"የቤቱ ዋጋ 450000 ዶላር ሲሆን ንብረትን ጨምሮ ውድመቱ 600000 ዶላር አሳጥቷል። ግን እሳቱ በቁጥጥር ሥር ስለዋለ ሌሎች ቤቶች ተርፈዋል፤ ነዋሪዎቹም በደህና አምልጠዋል ይላል" ከፒተር ፒሪንገር ያገኘሁት መረጃ።
ታዲያ ስለ ሌሎች ስንጸልይ እኛም እንድንጠበቅ እየተማጸንን አይደለም እንዴ? እሣት አይምጣ እያልን ስንጸልይ ጭራሽ መብረቅ ከወረደ ይበሉን እንዴ?
ቤቴ በዐውሎ ነፋስ ወይም በረዶ አይወድምም። ዐውሎ ነፋሱ ተሻሽቶት ያልፋል፣ በረዶው ገናን ያበስረዋል። በፍንዳታ ወይም በከተማ አቀፍ ዐድማ/ ረብሻ ሊጎዳ አይችልም። የኔ ቤት ማረሚያ ቤት ወይም የፖሊስ ምርመራ ጣቢያ አይደለም። አውሮፕላን አይወድቅበትም። አውሮፕላኑ በሰላም በአቅራቢያዬ ካሉ ሦስት ማረፊያዎች (ዳላስ፣ ቢ ዳብሊው አይ ወይም ሬጋን) በሰላም ያርፋል። መከስከስ ከፈለገም አትላንቲክ ውቅያኖስ አለለት። መኪና ጠርምሶት ሊገባም አይችልም። የኔ ቤት ማሳለጫ ወይም ቀለበት መንገድ ተብሎ ነው እንዴ ካርታ ላይ የተመዘገበው?
በጢስ ቢታፈን ያላችሁት ትንሽ እውነትነት አለው? የአበሻ ቤት አይደል እንዴ? ግን እኮ በቅመም ያበደ ወጥ እየተሠራ ነው። ይልቅ ከጢሱ በኋላ ያለውን መጢያጢያስ ለማየት አንድ ቀን ብቅ በሉ። ስርቆት ቢፈጸም ወይም በዘራፊ ቢበረበር ያላችሁት ነገር ይልቅ አሳስቦኛል። ግን ዘራፊዎቹን የምታውቋቸው ከሆነ ቀን በሠራዊት ሌት በመላእክት አናታቸው ሊበረበር እንደሚችል አስጠንቅቁልኝ። እኔ አገር ሌባ ተይዞ ዱላ ተጠይቆ አያውቅም። ቀምሶ ነው ዘብጥያ የሚወርደው። የሆነ ነገር ቢወድቅበት የምትሉትም ጅልነት ነው። ይልቅ በሌለሁበት የሆነ ነገር አምጥታችሁ እንዳትጥሉበት። ቆይ ቆይ ባለፈው "ዲሽ" ሊገጥም የመጣው ሰው ሦስት መሰላል ቀጥሎ ነበር ቤቴ አናት ላይ የወጣው። ታዲያ የሆነ ነገር ቢወድቅበት ብሎ ነገር ምንድነው? ጣርያችን ላይ ውሻ የሚያንሸራሽር ሰው አለ እንዴ?
ቀጠል አድርጋችሁ ደግሞ በረዶ፣ አመዳይ ወይም መስታወታማ ግግር መሸከም አቅቶት እረብ ቢል ነው ያላችሁኝ? አሁንስ ሳቄ መጣ? ቅድም በበረዶ ቢወድም ነበር፤ አሁን ዞሮ መሸከም አቅቶት ሆነ? በረዶ ወደ ሲሚንቶነት መቀየር ከጀመረና በዓመት በዓመቱ ከመጣ ብትሉት አይሻልም? ደግሞ በረዶ አቃተኝ ሲል አመዳይንና መስታወታማ ግግርን አከላችሁለት? ሦስቱም የአንድ ሰው የተለያዩ መጠሪያዎች መሆናቸውን አያውቅም፣ የአፍሪካ ባላገር ነው ብላችሁ ነው? የተበላ ሙዝ በቢጫ ክር ሰፍተን እንደ አዲስ መሸጣችንን ማን በነገራችሁ። የውኃ ወይም የእንፋሎት ቧንቧ ገንፍሎ ቢያጥለቀልቀው ብላችሁም ሰግታችኋል። እኔ የምለው ውኃው ሲገነፍል፣ ሲያጥለቀልቅና ቤቱን መርከብ ሲያስመስለው እኛ የት ነን? ላስ ቬጋስ ወይስ ሆሊውድ? ደግሞስ ቧንቧ ከፋቹስ ማን ነው? ኧረ ጠረጠርኳችሁ አሁንስ? የእንፋሎት ቧንቧ ገንፍሎ ቢያጥለቀልቀው የምትለዋ ደግሞ ነገ ወደ ሳውና እንድሄድ አስታወሰችኝ። እዚያ ቁጭ ብዬ ጉዳችሁንም ለሰው ዘር እያወጋሁ አብሬ ብስቅ ይሻለኛል። በእንፋሎት ሲታጠኑ ውለው የሚያድሩ ቤቶች አይደሉም እንዴ ሳውና ማለት? እኛ ቤት ግን ሲደርስ ሳውና ወደ በረኪና ይቀየራል ማለት ነው!
በድንገት ወይም በአደጋ ቤቱ ቢሰነጠቅ፣ ቢኮማተር፣ ንቃቃት ቢይዘው ወይም ቢያብጥ የሚለው ፍልስፍና ይልቅ የተሻለ አመራማሪ ነገር ነው። እስኪ ቢሰነጠቅ የሚለውን ነገር እኔ ልሰንጥቀው። ለልጆቼ እንቁላል ስለ መጥበስ ሳሳያቸው ሀ ብዬ የጀመርኩት እንቁላሉን ለመስበር (በናንተ ቋንቋ ለመሰጠንቅ) ከሌላ ነገር ጋር እንዲያጋጩት በመንገር ነበር። ቤትን ያህል ነገር ታዲያ እንዴት ነው የሚሰነጠቅ? ሆቸ ጉድ!
ሟርታችሁ ያለቀው በትልቁ ማስፈራርያ ነው። የአሣተ ገሞራ ፍንዳታ አላችሁት? ቆይ ቆይ የቢሮአችሁ አድራሻ እዚሁ ቅርቤ ነው። እዚህ የፈነዳ እሣተ ገሞራ እናንተ ጋር ሲደርስ የሚቆምበት ምሥጢር ምን ይሆን? ወይስ አጠገባችሁ ቤት ልከራይ?
ቤትህን እንጠግናለን ወይም መልሰን እንገነባለን፤ ቆሻሻና ግብስብሱን እናስወግዳለን። ዛፎችን፣ ተክሎችንና ሌሎች ዕፅዋትን እንቆርጣለን። ንብረትህን ያሸሸህና የመለስክበትን ወጭ እንተካለን። የእሣት አደጋ ጣቢያውን ክፍያም እንዲሁ በማለታችሁ አመሰግናለሁ። ባትሉ ነበር የሚገርመኝ!
ባማረ እንግሊዘኛችሁ ግሩም አድርጋችሁ ነው ያሟረታችሁብኝ። እኔ ደግሞ በጠራ አማርኛ ማፍረሻዬን ልበላ። የመናገር ወይም የመጻፍ ነፃነት ልጋራ አይደለም እንዴ አስር ሺሕ ማይሎች በርሬ የመጣሁት። ይኸው ጽሑፌ!
ቤቴ ምንም ሳይነካው በድንገት አይናድም ወይም አይደረመስም። የኔ ቤት አይደለም የምስጥ ኩይሳ እንኳን ይህ አይደርስበትም። በእሣት ወይም በመብረቅ አይቃጠልም፣ በዐውሎ ነፋስ ወይም በረዶ አይወድምም። ዐውሎ ነፋሱና በረዶው ግን ከኔ ቤት ጋር ተሻሽተው ብዙ አይቆዩም። ነፋሱ በሰዓታት በረዶው በቀናት ዕድሜ ይወድማሉ፤ ይበናሉ፣ ይቀልጣሉ። ፍንዳታም እዚህ አይደርስም። ፍንዳታ ዕድሜ ላይ ያሉ ልጆች ግን ሊጠይቁን ይመጣሉ። በከተማ አቀፍ ዐድማ/ ረብሻ አይጎዳም። ከላይ እንዳልኩ የኛ ቤት የእሥረኞች ማጎሪያ ወይም የውድ ቅርሶች ማስቀመጫ ሙዚየም አይደለምና። አውሮፕላን ሊወድቅበት አይችልም። እንዲያውም በእኛ ቤት ጣርያ ትይዩ የበረራ መሥመር ስለሌለ አውሮፕላኑ የኛን ቤት አያውቀውም። ጠርምሶት ሊገባ የሚችለው መኪና የኔ ብቻ ሲሆን ለርሱም የቤት ውስጥ ማቆሚያ ጋራጅ ስላለኝ ነው። በጢስ መታፈኑን ይቀጥላል፤ ግን ምላሳችን በዶሮ ወጥ ይቃጠል እንደሆነ እንጂ ጢሱን ተከትሎ እሳት አይነሳም። ስርቆት ሊፈጸም ወይም በዘራፊ ሊበረበር አይችልም። ይህ ቤት እንጂ ባንክ አይደለም። ቤታችን ላይ የሆነ ነገር ቢወድቅበት ደግሞ ያ የወደቀበት ነገር ይጎዳል። በረዶ፣ አመዳይ ወይም መስታወታማ ግግር መሸከም አቅቶት እረብ ሲል ያየነው የሸረሪት ድር ብቻ ነው። የውኃ ወይም የእንፋሎት ቧንቧ ገንፍሎ ቢያጥለቀልቀው ሳውና አለ ብለን ንግድ እንከፍታለን። በድንገት ወይም በአደጋ ቤቱ ቢሰነጠቅ፣ ቢኮማተር፣ ንቃቃት ቢይዘው ወይም ቢያብጥ ውስጡ መኖራችንን እንቀጥላለን። የአሣተ ገሞራ ፍንዳታ ያላችሁትንም እርሱት። ሁሉንም ያልኩት መጀመሪያ ላሰላስላችሁ ፈልጌ እንጂ መልሴ አንድ ዐረፍተ ነገር ነው። ካላችሁት አንዱም ወደ ቤቴ አይመጣም። ክፋት ወደ ቤተሰቤ አይቀርብም።
ልቀጥል? በመሬት መንሸራተት፣ በውኃ መጥለቅለቅ፣ በጦርነት ወይም በኒውክሌር አደጋ ቤቴ አይፈርስም ወይም አይቃጠልም። ከሦስተኛው ዓለም መጥቼ ለእናንተ ስለ ኑውክሌር ላስተምር ይሆን? ጅምላ አውዳሚ ነው። እሱ ከተተኮሰ ከፋይና ተከፋይ የለም። አንተው ሆነ ብለህ ብታወድመው የለንበትም ማለታችሁ ተገቢ ነው። ለጊዜው በ2018 ቤቴን ለማፍረስ ዕቅድ የለኝም። እንዲያውም በረንዳ ላሠራለት ነው። መንግሥትም የቤቶች እጥረት መኖሩን ስለሚያውቅ ተጨማሪ ይገነባል እንጂ አያፍርስም።
ይልቅ አያ ጅቦ ሳታመኻኝ ብላኝ እንዲል የአገሬ ሰው ዝም ብላችሁ ማመካኛ ሳትፈልጉ ዶላሬን ብሉ። ብሬን ገሽልጡ። ደግሞም ምክንያት ስትሰጡ ቀለል አድርጉት! ዘላችሁ ሰማይ ላይ አትውጡ። መሬት ተቀመጡ። ወይ ደግሞ ላይ ውጡ፤ ምድሩን ለኛ ስጡ። የመሬት መንቀጥቀጥ ነው መንሸራተት ትሉና ጎንበስ ስንል መብረቅ ወይም ኒውክሌር ብላችሁ ቀና ታደርጉናላችሁ። ለእናንተ ስንል የት እንሂድ?
ሳታመኻኝ ብላኝ…